1 San Pédro 2
1Rumal-i, chi mayij ronojel i n-'us taj: mix t'oronic; mi 'an queb che i palaj, lic ronojel i c'ux chi 'ana i 'utz; xak chi mayij i rayinic che, wach 'o pu'ab jun chic; xak mi ch'ach'a jun chic. 2Iweta'am chi jun ac'al, we c'a te alaxnak, lic ca c'achiric craj u tz'um. Queje ile chi 'ana yix che u tzij i Dios man quix u q'uitsaj na che i c'aslemal chuwach i Dios+ . 3Queje ile chi 'ana yix, we katzij i nom chic wach ca naw utzil chomal re i Kajwal.
Lic nim u 'ij i Jesucrísto rumal i Dios
4-5I Dios craj cu 'an chiwe pacha cu yijba jun ja; craj ire ix pacha abaj re i ja-le, xui-ri yix ix c'aslic. I Dios xu tak li Jesucrísto pacha i nabe abaj chi c'aslic; chix tejeb 'uri ru' ire. I winak xqui xutuj i Jesucrísto, péro i Dios u chom na, man nim u patan u yom che, lic nim u 'ij crilo. Xak yix, chi ya che i Dios quix u yijba na ix aj patan chuwach ire, lic ix chom ix u yijbam che i chac-le. I patan yix, are u sujuxic sipon chuwach i Dios, xui-ri i sipon-le chi qui sujuj chuwach, are i c'aslemal yix, xak i iwanima. I Dios 'utz cril i sipon chi qui sujuj chuwach rumal i Jesucrísto. 6Keta'am ile, man queje iri tz'ibtal chupam u wuj i Dios:
Chitape', pin tinimit Sion, quin coj jun,
pacha quin coj jun abaj nim u chac re u cubibal ja,
are i jun-le, in chom yin, lic naj u 'ij.
Pachin i cu cuba u c'ux che ire-le, cril na 'uri chi sakil wach i xroy'ej che.
(Queje ile u bim i Dios+ .)
7I jun-le, lic nim u chac chiwe yix chi i cubam i c'ux che. Xui-ri, i juban chi n-qui cubam ti qui c'ux che, xa que tzak che. Keta'am ile, man chupam u wuj i Dios, queje iri tz'ibtal canok:
I abaj chi xqui xutuj i je aj 'anol ja,
are i abaj-le chi xe'elok lic nim ni u chac che i cubibal ja.
(Queje ile tz'ibtal canok+ .) 8Xak xu bij:
I abaj-le, je 'o ni winak quiqui taquij cakan che;
que tzak na rumal i abaj-le.
(Queje ile tz'ibtalic+ .) Ique que tzak 'ut man n-quiqui coj ti u tzij i Dios; are qui wach ile.
Yix lic ix winak re i Dios
9(Ujer, are i aj Israel winak je u chom te i Dios. Xui-ri, ique xco'taj can i qui 'ij.) Wo'or yix ix winak ix u chom i Dios, yix ix aj cojol sipon chuwach ire chi ka 'Atol Tzij. Yix ix jun lo'laj tinimit chuwach i Dios; ix winak lic ix re ire+ . Queje ile u 'anom chiwe man qui bij na chique i winak wach i nimak tak 'anic u 'anom i Dios chi ix u siq'uim ru'. Xix u siq'uij ru', 'elsabal iwe pa 'ekumal, ocsabal iwe pa chom laj sak re ire. 10Yix, ujer to' ix winak, péro wo'or ix u tinimit chic i Dios+ . Yix, ujer mi jun xril to'bal i wach, péro wo'or i Dios rilom chic to'bal i wach.
Chom chix 'ol chuwach i Dios, xak chiquiwach i winak
11Ix wachalal chi quix waj, waral chuwach i jyub ta'aj, ix pacha ix winak aj naj, winak chi ne te aj chi+ . Rumal-i, lic quin tz'onoj chiwe, chi 'atij i rayijbal chi xa re i ch'acul, man i rayijbal-le xa cu 'an ch'o'oj ru' i iwanima. 12I winak chi n-queta'am ti Dios, quiqui bij chi yix ix mal laj tak winak. Xui-ri, chom chix 'ol chiquiwach ique, queje ile quiquil na chi 'utz quix tijin chu 'onquil; te'uri quiqui bij chi chom u 'anom i Dios, are cu rik i 'ij chi ca c'un i Dios.
13Cwaj yin quiquil i winak chi lic 'utz i Kajwal, rumal-i chi ya iwib piqui'ab i caj'atzil i winak. Chi cojo i 'atol tzij, man ire lic 'atz, 14xak chi cojo i rakan u 'ab i 'atol tzij, man ique quiqui ya i tojbal-re chique i winak chi n-'us ti quiqui 'ano, xak quiqui coj qui 'ij i winak chi 'utz i quiqui 'ano. 15I Dios craj chi yix lic qui 'an i 'utz, 'atbal-que i je sachnak chi quix qui ch'ach'a; te'uri quiqui mayij u bixquil i tontil laj tak tzij.
16Yix n-ix ta 'o pu'ab jun chic winak, xui-ri n-ca majaw taj we qui bij, "N-ta 'o pakawi, rumal-i n-ta co'ono we xak manal caka 'ano," mok quix cha. N-ca majaw taj qui bij ile. Cha c'un chi c'ux chi ix rajchac i Dios, ix 'o pu'ab ire; rumal-i ca majawic chi qui 'an i 'utz. 17Chi cojo qui 'ij i winak chiwach: c'ax che i na i iwachalal; chi xija iwib chuwach i Dios; chi cojo u 'ij i 'atol tzij chiwach.
Chaka ch'ija i c'ax pacha xu 'an i Jesucrísto
18Yix, chi ix mocom, chi ya iwib piqui'ab i patron; lic che i cojo n-ta co'ono we lic je c'an, o we je 'utz je chom. 19'Utz qui 'ano we qui ch'ij ni'pa tak i c'ax ca ya' piwi tupu n-ta i mac. We queje ile qui 'ano man quiwaj u 'anic i chom chuwach i Dios, i Dios 'utz 'uri crilo. 20Péro yix, we 'o i mac i 'anom, y qui ya iwib chu tojic rumal, ¿pa 'utz wi 'uri? Mi ch'ob 'uri we chom quix ril i Dios rumal ile, man i c'ax xi tijo, xa rumal i mac i 'anom. Xui-ri, we qui tij i c'ax tupu n-ta mac i 'anom, y we qui ya iwib chu ch'ijic, chom 'uri cril i Dios ile. 21Queje ile craj i Dios, rumal-i xix u siq'uij ru'. Cha c'un chi c'ux, i Crísto xu tij uyej tobal ke yoj. Queje ile u c'utum can chake wach usuc' i terejic chirij. 22Ire, n-tu mac u 'anom, xak n-ta jun t'oronic u 'anom. 23Are xyo'yax cumal i winak, ire n-xu tzalij tu wach chique. Are xqui 'an c'ax che, ire n-ta jun tzij ocbal 'il xu bij chique; xa xu cuba u c'ux che i Dios, man reta'am chi u 'atbal tzij i Dios lic suc'ulic. 24Lic are i Jesucrísto xrekaj i ka mac che u ch'acul are xu ya rib chi camsaxic chuwach i cruz. Queje ile xu chup i ka mac, 'anbal re chake chi coj cam na chuwach i mac atzalal, xak coj c'asi na che jun c'aslemal 'utz suc'ulic. I Jesucrísto xu ch'ijo chi xsoctajic tobal ke yoj+ . 25O'onom lok, yix pacha ix chij ix sachnak+ , péro wo'or ix 'o chic ru' i Crísto, chi aj chajal re i iwanima. Ire quix u chajij pacha jun aj yu'ul chij chi que u chajij u chij.